
	Data
	Pateikiamos informacijos apibendrinimas
	Informacijos šaltinis
	Pastabos

	Lietuvos eksportuotojams aktuali informacija

	2026-06-04
	Prancūzijos dienraščio Les Echos užsakymu atliktos visuomenės nuomonės apklausos duomenimis, 80 proc. šalies gyventojų mano, jog atlyginimai auga lėčiau nei kainos, nors nuo 2026 m. birželio 1 d. minimalus atlyginimas (SMIC) buvo padidintas 2,41 proc. Respondentai pagrindinėmis nepakankamo darbo užmokesčio augimo priežastimis laiko aukštus mokesčius ir socialines įmokas (73 proc.), įmonių siekį išlaikyti pelną (53 proc.) bei silpną ekonomikos augimą (48 proc.). 77 proc. respondentų veiksmingiausia priemone atlyginimams didinti laiko darbuotojų socialinių įmokų mažinimą, 70 proc. – darbdavių įmokų mažinimą, o 66 proc. – atlyginimų indeksavimą pagal infliaciją. Perkamosios galios ir darbo užmokesčio klausimai išlieka vienais svarbiausių Prancūzijos visuomenės prioritetų ir gali tapti reikšminga 2027 m. Prezidento rinkimų kampanijos tema.
	SONDAGE EXCLUSIF - « Tout est bon à prendre pour augmenter le salaire net » : ce qu'attendent les Français face au décrochage du pouvoir d'achat - Les Echos
	80 proc. prancūzų mano, kad atlyginimai auga lėčiau nei kainos


	2026-06-19
	2026 m. birželio 15–19 d. Paryžiuje vykusioje tarptautinėje gynybos ir saugumo technologijų parodoje Eurosatory 2026 Lietuva buvo atstovaujama rekordiškai gausiai. Renginyje dalyvavo 27 Lietuvos gynybos, saugumo ir aukštųjų technologijų sektorių įmonės, iš kurių 24 savo sprendimus pristatė nacionaliniame stende (2024 m. – 11 įmonių).
Paroda, subūrusi daugiau kaip 2 tūkst. dalyvių iš 65 valstybių, suteikė galimybę Lietuvos įmonėms pristatyti pažangiųjų technologijų, fotonikos, lazerių, ryšių, programinės įrangos, robotikos ir kitus inovatyvius sprendimus tarptautinei auditorijai. Renginio metu taip pat vyko verslo kontaktų plėtra, dvišaliai susitikimai bei pasirašyti keli Lietuvos ir užsienio įmonių bei asociacijų bendradarbiavimo susitarimai.
Šiemetinis Lietuvos dalyvavimas parodoje atspindi augančias šalies gynybos ir aukštųjų technologijų pramonės eksporto ambicijas bei tarptautinį matomumą.
	Lietuva „Eurosatory 2026“: rekordinis Lietuvos dalyvavimas gynybos parodoje Paryžiuje | Lietuvos Respublikos ambasada Prancūzijos Respublikoje
	Rekordinis Lietuvos dalyvavimas gynybos parodoje EUROSATORY 2026

	2026-06-23
	Prancūzijos Parlamentas patvirtino 2024-2030 m. karinio planavimo įstatymo atnaujinimą, numatantį papildomus 36 mlrd. eurų gynybos finansavimui per artimiausius penkerius metus. Taip siekiama reaguoti į blogėjančią saugumo situaciją Europoje ir augančias geopolitines grėsmes.
Numatoma, kad metinis gynybos biudžetas padidės nuo 50 mlrd. eurų 2025 m. iki 76 mlrd. eurų 2030 m. Papildomos lėšos bus skirtos ginkluotės, amunicijos, dronų ir karinės technikos įsigijimui, kariuomenės parengčiai stiprinti bei beveik 10 tūkst. papildomų karių priėmimui. Prancūzijos ginkluotųjų pajėgų personalas, planuojama, išaugs iki 275 tūkst. karių.
	Budget des Armées : le Parlement valide une hausse de 36 milliards d'euros d'ici à 2030 - Les Echos

	Prancūzijos Parlamentas pritarė papildomiems 36 mlrd. eurų gynybos finansavimui iki 2030 m.


	2026-06-29
	Prancūzijos Parlamentas galutinai priėmė įstatymą, skirtą reguliuoti itin greitosios mados bendrovių, tokių kaip „Shein“ ir „Temu“, veiklą. Šis teisės aktas užbaigia daugiau nei dvejus metus trukusias diskusijas, tačiau sulaukė griežtos opozicijos, ypač iš kairiųjų partijų. Kritikai teigia, kad galutinė įstatymo versija yra gerokai susilpninta ir nebeatitinka pirminio tikslo mažinti greitosios mados daromą žalą aplinkai. Jų vertinimu, svarstant įstatymą didesnis dėmesys buvo skirtas Prancūzijos darbo vietų apsaugai nei aplinkosaugos tikslams. 
Galutinėje redakcijoje įstatymo taikymo sritis gerokai susiaurinta – jis daugiausia nukreiptas tik į itin greitosios mados platformas, tokias kaip „Shein“ ir „Temu“, todėl, kritikų nuomone, jo poveikis visam mados sektoriui bus gerokai mažesnis nei planuota iš pradžių.
	Loi anti fast-fashion : le texte définitivement adopté par le Parlement, la gauche dénonce une «version amoindrie» – Libération
	Prancūzijos kova prieš greitąją madą

	Investicijoms pritraukti į Lietuvą aktuali informacija

	2026-06-01
	2026 m. birželio 1 d. Versalyje vykusiame tarptautinių investuotojų forume „Choose France“ paskelbta apie 71 užsienio investicijų projektą, kurių bendra vertė siekia 93 mlrd. eurų ir kurie turėtų sukurti daugiau kaip 15,6 tūkst. darbo vietų. Renginyje dalyvavo per 200 verslo lyderių iš beveik 50 valstybių. 
Tarp didžiausių projektų – Japonijos bendrovės SoftBank planuojamos 45 mlrd. eurų investicijos į dirbtinio intelekto duomenų centrus Prancūzijoje. Didžiausia investicijų dalis nukreipta į dirbtinio intelekto infrastruktūrą, duomenų centrus, debesų kompiuteriją, energetiką ir pažangiąją pramonę. Taip pat paskelbta apie reikšmingas investicijas į kosmoso, gynybos, sveikatos, kritinių žaliavų, logistikos ir finansų sektorius.
Prancūzijos institucijos šalies investicinį patrauklumą sieja su konkurencinga mažai anglies dioksido išskiriančia energetikos sistema, verslo konkurencingumą skatinančiomis reformomis, kvalifikuota darbo jėga ir palankia inovacijų ekosistema. Renginyje paskelbti projektai atspindi augančią tarptautinę konkurenciją dėl aukštųjų technologijų, duomenų infrastruktūros ir energetiškai imlių investicijų Europoje.
	“Choose France” 2026: France confirms its ability to attract foreign investment
	„Choose France“ 2026 pritraukė rekordinę 93 mlrd. eurų investicijų sumą

	2026-06-23
	2026 m. birželio 17–20 d. Paryžiuje vykusioje vienoje didžiausių Europoje technologijų ir startuolių parodų VIVATECH 2026 pagrindinis dėmesys skirtas dirbtiniam intelektui, skaitmeniniam suverenitetui, giliųjų technologijų plėtrai, kibernetiniam saugumui, sveikatos technologijoms ir tvariai pramonės transformacijai. 
Renginys subūrė daugiau kaip 18 tūkst. dalyvių (14 tūkst. startuolių, 3,6 tūkst. investuotojų, technologijų bendroves, mokslinių tyrimų organizacijas ir kt.) iš viso pasaulio.
Lietuva parodoje buvo atstovaujama 8 technologijų įmonių: „InRento“, „Ciklo“, „Coingate“, „Pack'n GREEN“, „Inion Software“, „DGIT“, „edON“ ir „Axiology Group LT“, kurios pristatė savo kuriamus sprendimus tarptautinei auditorijai, dalyvavo verslo susitikimuose ir ieškojo bendradarbiavimo bei investicijų galimybių tarptautinėse rinkose.
	Lietuva dalyvavo technologijų ir startuolių parodoje VIVATECH 2026, vykstančioje Paryžiuje | Lietuvos Respublikos ambasada Prancūzijos Respublikoje
	Lietuva dalyvavo technologijų ir startuolių parodoje VIVATECH 2026

	Lietuvos verslo plėtrai aktuali informacija

	2026-06-12
	Didieji Europos automobilių gamintojai Renault, Stellantis ir Volkswagen, kartu pagaminantys apie 60 proc. Europos automobilių produkcijos, susitarė dėl bendro siūlymo dėl to kaip ES turėtų apibrėžti pagamintą Europoje automobilį. Įmonės siūlo „pagamintu Europoje“ automobiliu laikyti elektromobilį ar įkraunamą hibridą, kurio bent 70 proc. komponentų vertės (neįskaitant baterijos) sukurta Europoje.
Gamintojai ragina Europos Komisiją iki 2030 m. atidėti griežtesnių europinės kilmės baterijų reikalavimų įsigaliojimą bei numatyti papildomą paramą ES baterijų gamybai.
	Made in Europe : Renault, Stellantis et Volkswagen font cause commune pour faire plier Bruxelles - Les Echos

	Prancūzijos automobilių gamintojai siekia didesnės ES paramos elektromobiliams

	2026-06-12
	2026 m. birželio 12 d. Prancūzijos Vyriausybė paskelbė 10 GW bendros galios jūrinio vėjo parkų plėtros konkursą (AO10). Konkursas apima 11 teritorijų (lotų), kuriose bus vystomi nauji jūrinio vėjo projektai. Bendra planuojama jų galia penkis kartus viršija šiuo metu Prancūzijos pakrantėse įrengtus jūrinio vėjo pajėgumus ir prilygsta maždaug šešių naujos kartos EPR branduolinių reaktorių galiai. Projektų vystytojai turėtų būti atrinkti 2027 m. vasarį.
Siekdama užtikrinti didesnį investuotojų aktyvumą, Vyriausybė sušvelnino kai kurias konkurso sąlygas bei numatė kriterijus, skatinančius naudoti Europos gamintojų įrangą ir mažinti priklausomybę nuo Kinijos tiekimo grandinių. Prancūzijos Energetikos ministerijos vertinimu, vien šių projektų prijungimas prie elektros perdavimo tinklų gali pareikalauti apie 20 mlrd. eurų investicijų. Konkursas laikomas svarbiu žingsniu siekiant spartinti jūrinio vėjo energetikos plėtrą ir stiprinti šalies energetinį savarankiškumą.
	La France lance son méga appel d'offres d'éolien en mer pour changer d'échelle - Les Echos

	Prancūzija paskelbė didžiausią jūrinio vėjo parkų plėtros konkursą šalies istorijoje


	2026-06-22
	Artėjant 2027 m. valstybės biudžeto svarstymui, Prancūzijos darbdavių konfederacija (MEDEF) perspėjo, kad siekis mažinti didelį valstybės deficitą neturėtų būti grindžiamas papildoma našta verslui. MEDEF vertinimu, Prancūzijos ir Europos ekonomikos jau dabar praranda konkurencingumą JAV ir Kinijos atžvilgiu, o neapibrėžtumas dėl galimų naujų mokesčių ir įmokų didinimo stabdo dalį investicijų, inovacijų bei darbuotojų samdymo planų.
MEDEF kritikuoja svarstomas priemones, tarp jų galimą didžiųjų įmonių pelno mokesčio laikinojo priedo pratęsimą, socialinių įmokų lengvatų ribojimą ir dalies sveikatos apsaugos išlaidų perkėlimą papildomam draudimui. Ragina viešųjų finansų padėtį gerinti mažinant valstybės išlaidas, o ne didinant verslo kaštus, siūlo papildomas paskatas mažų ir vidutinių įmonių investicijoms į dirbtinio intelekto technologijas.
	A l'approche du budget 2027, le Medef sonne l'alarme sur la France « qui décroche » - Les Echos
	Prancūzijos verslas ragina viešųjų finansų problemas spręsti nemažinant įmonių konkurencingumo


	2026-06-24
	Prancūzijos Vyriausybė svarsto supaprastinti sprendimų dėl daugiabučių renovacijos priėmimą. Šiuo metu didesnės apimties darbams, įskaitant pastatų šiltinimą ir kitas energijos taupymo priemones, būtinas absoliučios daugumos visų butų savininkų pritarimas, net jei dalis jų nedalyvauja balsavime. Svarstoma kai kuriems darbams taikyti paprastosios daugumos principą, t. y. sprendimą priimtų balsavime dalyvavusių savininkų dauguma.
Pirmiausia tokia tvarka galėtų būti taikoma sprendimams dėl apsaugos nuo karščio priemonių (žaliuzių, langinių) įrengimo, tačiau nekilnojamojo turto sektoriaus atstovai ragina ją išplėsti ir didesniems renovacijos projektams. Jų vertinimu, nuo renovacijos projekto rengimo pradžios iki darbų užbaigimo dažnai praeina 3–4 metai. 
Renovaciją remia valstybės programa „MaPrimeRénov’ Copropriétés“, pagal kurią gali būti finansuojama iki 50 proc. darbų vertės. Vyriausybė tikisi, kad procedūrų supaprastinimas padės paspartinti daugiabučių atnaujinimą ir jų pritaikymą prie dažnėjančių karščio bangų.
	Le gouvernement envisage de simplifier le vote des travaux de rénovation énergétique dans les copropriétés - Les Echos
	Prancūzija svarsto supaprastinti daugiabučių renovacijos projektų tvirtinimą


	2026-06-25
	Prancūzijos eksporto ir investicijų skatinimo agentūra „Business France“ paskelbė reorganizaciją, numatančią 70 etatų mažinimą (iš viso: 1.500 darbuotojų). Sprendimą lėmė nuosekliai mažėjantis valstybės finansavimas: dotacija sumažėjo nuo 105 mln. eurų 2023 m. iki 87 mln. eurų 2026 m. 2025 m. agentūra patyrė 10 mln. eurų nuostolį, 2026 m. prognozuojamas 3 mln. eurų deficitas.
Keičiami ir veiklos prioritetai: vietoje siekio remti kuo daugiau įmonių, didžiausias dėmesys bus skiriamas eksporto apimčių didinimui. Prioritetas numatytas vidutinio dydžio įmonėms, didelį augimo potencialą turinčioms MVĮ ir „France 2030“ programos remiamoms įmonėms. Geografiškai veikla bus orientuojama į Persijos įlankos regioną, Pietryčių Aziją ir Lotynų Ameriką, o sektorių požiūriu – į dirbtinį intelektą, retąsias žemes bei žemės ūkio ir maisto pramonę.
	Export : Business France contraint de se réorganiser face à la baisse de sa subvention - Les Echos
	„Business France“ pertvarko veiklą ir keičia eksporto skatinimo prioritetus

	Lietuvos turizmo sektoriui aktuali informacija

	2026-06-02
	Prancūzijos turizmo sektoriaus atstovai prognozuoja, kad 2026 m. vasarą dėl geopolitinio neapibrėžtumo ir infliacinio spaudimo gyventojai dažniau rinksis poilsį arčiau namų. Tyrimai rodo, kad apie 40 proc. Prancūzijos gyventojų vasaros rezervacijų sudaro kelionės, vykstančios mažesniu nei 500 km atstumu, o kelionių į kaimiškąsias vietoves paklausa didėja.
Brangstant oro transportui ir išliekant geopolitiniam neapibrėžtumui, keliautojai dažniau renkasi artimesnes kryptis, keliones grupėmis bei ekonomiškesnes apgyvendinimo formas. Tikimasi, kad dėl gerai išvystyto geležinkelių ir kelių tinklo Prancūzija išlaikys stabilų turistų srautą, nors mažėjantis tolimųjų rinkų turistų skaičius gali neigiamai paveikti turizmo pajamas.
	« Un certain nombre de personnes ne vont pas prendre l'avion cette année » : le tourisme de proximité s'impose aux Français - Les Echos
	Geopolitinis neapibrėžtumas ir infliacija skatina vietinio turizmo augimą Prancūzijoje

	Bendradarbiavimui MTEPI[footnoteRef:1] srityse aktuali informacija [1:  MTEPI - moksliniai tyrimai, eksperimentinė plėtra ir inovacijos] 


	2026-06-02
	2026 m. birželio 2 d. Prancūzijoje pradėtos viešos konsultacijos dėl CERN planuojamo būsimojo žiedinio dalelių greitintuvo (FCC) projekto. CERN taryba patvirtino naują Europos dalelių fizikos strategiją, kurioje ilgalaikiu prioritetu įvardijama naujos kartos 90,7 km ilgio greitintuvo statyba Prancūzijos ir Šveicarijos pasienyje. 
Planuojama, kad infrastruktūra pradės veikti apie 2045 m. ir bus skirta išsamiems Higso bozono savybių tyrimams bei naujų fundamentinės fizikos reiškinių paieškai.
Preliminari projekto vertė siekia apie 16 mlrd. eurų. Numatoma įrengti 8 antžemines aikšteles (7 – Prancūzijoje), 12 šachtų ir reikšmingą elektros tiekimo infrastruktūrą. Projektas laikomas viena ambicingiausių ilgalaikių Europos mokslinių tyrimų infrastruktūrų iniciatyvų, tačiau kelia diskusijas dėl poveikio aplinkai, energijos vartojimo ir vietos bendruomenių interesų. Galutinį sprendimą dėl projekto įgyvendinimo CERN valstybės narės turėtų priimti 2028 m.
	Lancement du débat public pour le futur accélérateur de particules européen, cette « usine à Higgs » ouvrant la voie à une « physique nouvelle »
	Pradėtos viešos konsultacijos dėl būsimo Europos dalelių greitintuvo projekto

	2026-06-22
	Paryžiuje įkurta biotechnologijų bendrovė Bionyra Pharma paskelbė pritraukusi 143 mln. eurų (165 mln. JAV dolerių) investiciją. Tai didžiausias iki šiol Prancūzijoje įvykęs A serijos finansavimo etapas biotechnologijų sektoriuje. Gautos lėšos bus skirtos naujos kartos biologinių vaistų, skirtų lėtinėms uždegiminėms ligoms, susijusioms su imuninės sistemos sutrikimais, kūrimui. Investicija atspindi išliekantį investuotojų susidomėjimą Prancūzijos gyvybės mokslų ir biotechnologijų sektoriumi
	La biotech française Bionyra Pharma lève 143 millions d’euros pour s’attaquer aux maladies inflammatoires chroniques
	„Bionyra Pharma“ pritraukė rekordinę 143 mln. eurų investiciją

	Lietuvos ekonominiam saugumui aktuali informacija 

	2026-06-16
	Prancūzijos Vyriausybė paskelbė apie naują dirbtinio intelekto diegimo etapą viešajame sektoriuje. Prancūzijos bendrovės „Mistral AI“ sukurtas virtualusis padėjėjas „L'Assistant“ bus pradėtas diegti maždaug 1,8 mln. viešojo sektoriaus darbuotojų. Taip pat numatoma diegti automatizuoto vertimo, pokalbių perrašymo ir kitus dirbtiniu intelektu paremtus sprendimus, įskaitant sveikatos draudimo sistemos „Ameli“ virtualųjį padėjėją bei dirbtinio intelekto priemones, skirtas spartinti prašymų išduoti vizas nagrinėjimą.
Tikslas – modernizuoti viešąjį administravimą, mažinti priklausomybę nuo užsienio technologijų tiekėjų ir stiprinti Prancūzijos technologinį savarankiškumą. Šiam tikslui papildomai skirta 655 mln. eurų iš valstybės investicijų programos „France 2030“, skirtos mokslinių tyrimų, inovacijų, pažangiųjų technologijų ir pramonės plėtrai. Planuojama plačiau taikyti gynybos sektoriuje sukurtus dirbtinio intelekto sprendimus, stiprinti darbuotojų skaitmeninius gebėjimus ir mažinti valstybės priklausomybę nuo išorės IT paslaugų teikėjų.
	« Le temps des expérimentations est derrière nous » : l'Etat va fournir un assistant IA à 2 millions de fonctionnaires - Les Echos

	Prancūzija pradeda plataus masto dirbtinio intelekto diegimą viešajame sektoriuje


	Bendra ekonominė informacija

	2026-06-12
	Prancūzijos nacionalinio statistikos ir ekonominių tyrimų instituto (INSEE) duomenimis, metinė infliacija 2026 m. gegužę siekė 2,4 proc. ir buvo 0,2 proc. punkto didesnė nei balandį (2,2 proc.). Pagrindinė infliacijos spartėjimo priežastis – energijos kainų augimas: gamtinių dujų kainos per metus padidėjo 11,3 proc., o naftos produktų kainos išliko 31,1 proc. aukštesnės nei prieš metus. Kainų augimui taip pat įtakos turėjo ryšio paslaugų (+9,5 proc.) ir oro transporto paslaugų (+6,8 proc.) brangimas.
Tuo pačiu metu maisto produktų kainų augimas lėtėjo ketvirtą mėnesį iš eilės ir gegužę sudarė 1,1 proc. Metinė infliacija pagal suderintą vartotojų kainų indeksą (SVKI), naudojamą palyginimams euro zonoje, gegužę siekė 2,8 proc., palyginti su 2,5 proc. balandį. INSEE vertinimu, infliacijos spartėjimą daugiausia lėmė energijos kainų augimas, susijęs su situacija Artimuosiuose Rytuose.
	L’inflation en France en hausse, à 2,4 % sur un an en mai, selon l’Insee

	Prancūzijoje gegužę infliacija padidėjo iki 2,4 proc.

	2026-06-16
	Prancūzijos Centrinis bankas prognozuoja, kad 2026 m. šalies ekonomikos augimas bus gerokai lėtesnis nei tikėtasi anksčiau. Bendrasis vidaus produktas (BVP) šiemet turėtų padidėti tik 0,5 proc., nors kovą buvo prognozuotas 0,9 proc. augimas. Pagrindinė lėtesnės ekonominės plėtros priežastis – išliekantis aukštų energijos kainų poveikis, kuris silpnina vidaus paklausą ir gyventojų perkamąją galią. Nors techninės recesijos nesitikima, ekonominė aplinka išliks sudėtinga, o nedarbo lygis metų pabaigoje turėtų siekti apie 8,2 proc. 
CB vertinimu, geresnių rezultatų tikimasi eksporto srityje, kuris turėtų iš dalies kompensuoti silpnesnę vidaus rinkos paklausą.
	Pouvoir d'achat en berne, exportations en hausse : ce qui attend la France - Les Echos
	Prancūzijos Centrinis bankas sumažino 2026 m. ekonomikos augimo prognozę

	2026-06-17
	Prancūzijos nacionalinis statistikos ir ekonomikos tyrimų institutas (INSEE) prognozuoja, kad šalies bendrasis vidaus produktas 2026 m. padidės 0,7 proc., o antroje metų pusėje ekonomikos augimas išliks labai vangus. Nors trumpalaikį postūmį ekonomikai suteikia gynybos pramonės gamyba ir eksporto augimas, vidaus paklausa išlieka silpna. Namų ūkių vartojimas, kuris yra pagrindinis Prancūzijos ekonomikos augimo veiksnys, šiemet turėtų padidėti tik 0,2 proc., o perkamoji galia, tenkanti vienam vartojimo vienetui, sumažėti 0,7 proc. 
Dėl lėto ekonomikos augimo Vyriausybei tampa sudėtingiau pasiekti tikslą sumažinti viešųjų finansų deficitą iki 5 proc. BVP, todėl gali prireikti papildomų biudžeto taupymo priemonių. INSEE prognozuoja, kad 2026 m. nedarbo lygis padidės iki 8,4 proc., o verslo investicijos ir darbo vietų kūrimas išliks riboti. Ekonomikos perspektyvos iš esmės priklausys nuo padėties Artimuosiuose Rytuose ir energijos išteklių kainų.
	Croissance, déficit : l'équation se complique pour le gouvernement Lecornu - Les Echos
	Lėtėjantis Prancūzijos ekonomikos augimas apsunkina Vyriausybės biudžeto deficito mažinimo tikslus


	2026-06-17
	Prancūzijoje auganti infliacija vėl iškėlė darbo užmokesčio ir perkamosios galios klausimą į darbuotojų prioritetų viršūnę. Fondo „Travailler autrement“ atliktas tyrimas parodė, kad darbuotojų požiūris po pandemijos pasikeitė – jei 2022 m. dauguma buvo pasirengę rinktis daugiau laisvo laiko net ir mažesnio atlyginimo sąskaita, dabar tokių liko tik 39 proc.
Pagrindiniu prioritetu tapo didesnis darbo užmokestis. Tyrimas atskleidė ryškų skirtumą tarp darbdavių ir darbuotojų vertinimų: 89 proc. vadovų mano, kad darbuotojų atlyginimas leidžia patenkinti pagrindinius poreikius, tačiau tam pritaria tik 63 proc. darbuotojų. Labiausiai savo atlyginimu patenkinti vadovaujantys darbuotojai ir didesnes nei 4 000 eurų mėnesines pajamas gaunantys asmenys, o mažiausiai – administraciniai darbuotojai. Nors dauguma darbuotojų pripažįsta, kad jų atlyginimas atitinka rinkos sąlygas ir pareigas, net 87 proc. svarbiausiu prioritetu laiko atlyginimo didinimą. 
Tyrimas taip pat parodė didelius skirtumus tarp mažų ir didelių įmonių – vidutinis atlyginimas mažose įmonėse nesiekia 2 000 eurų, o didelėse viršija 2 600 eurų. Stambios įmonės dažniau siūlo papildomas naudas, tokias kaip sveikatos draudimas, premijos ar darbuotojų taupymo programos, todėl tyrimo autoriai įspėja, kad šie skirtumai didina socialinę nelygybę ir gali dar labiau gilinti visuomenės susiskaldymą.
	Salaires, pouvoir d'achat, temps libre… : à quoi aspirent les Français ? - Les Echos
	Darbo užmokestis tapo pagrindiniu Prancūzijos darbuotojų prioritetu

	2026-06-30
	Analitinis centras Institut Montaigne paskelbtoje studijoje pažymi, kad pagrindinė Prancūzijos verslo problema nėra reglamentų gausa, o jų sudėtingumas, tarpusavio nenuoseklumas ir nepakankamas įgyvendinimo koordinavimas. Nors reguliavimas prisideda prie teisinio aiškumo ir investicinio stabilumo, perteklinis normų kaupimas didina administracinę naštą ir apsunkina verslo veiklą.
Tyrime išskiriama vadinamoji „gold plating“ praktika, kai ES teisės aktai į nacionalinę teisę perkeliami griežčiau ir detaliau, nei reikalauja pati ES. Vertinama, kad būtent ši praktika didina Prancūzijos įmonių reguliacinę naštą ir silpnina jų konkurencingumą. Per pastaruosius 10 metų pagrindinių Prancūzijos teisės kodeksų apimtis išaugo 27 proc., o per 20 metų – 64 proc.
Studijoje įspėjama apie normatyvinio paralyžiaus riziką, kai perteklinis ir fragmentuotas reguliavimas stabdo investicijas, inovacijas ir verslo sprendimų priėmimą. Pabrėžiama, kad verslas nesiekia mažesnio reguliavimo, tačiau ragina užtikrinti paprastesnes, nuoseklesnes ir geriau koordinuotas taisykles.
	Multiplication des normes : comment la France se met des bâtons dans les roues - Les Echos
	Biurokratinė našta verslui Prancūzijoje: problema - reguliavimo sudėtingumas

	2026-06-30
	Infliacija Prancūzijoje birželį sumažėjo gerokai sparčiau, nei buvo prognozuota. Remiantis preliminariais Prancūzijos statistikos instituto (INSEE) duomenimis, metinė infliacija birželį siekė 1,8 %, palyginti su 2,4 % gegužę. Tai 0,6 proc. punkto mažiau, nei ankstesnį mėnesį, ir gerokai mažiau nei tikėtasi.
Pagrindinė spartaus infliacijos mažėjimo priežastis – smukusios naftos kainos. Po birželio viduryje pasirašyto taikos susitarimo tarp JAV ir Irano bei atnaujinto laivybos eismo Hormūzo sąsiauryje naftos barelio kaina nukrito nuo maždaug 115 JAV dolerių gegužę iki apie 72 JAV dolerių birželio pabaigoje. Dėl to antroje birželio pusėje sumažėjo ir degalų kainos vartotojams.
Be to, vartotojų kainų indeksas birželį, palyginti su geguže, sumažėjo 0,2 %, rodydamas tolesnį kainų spaudimo mažėjimą Prancūzijos ekonomikoje.
	L'inflation recule bien plus vite que prévu en France - Les Echos
	Birželį infliacija lėtėja iki 1,8 proc.

	[bookmark: _heading=h.3ewnitgxijcj]Kita ekonominiam bendradarbiavimui aktuali informacija

	2026-06-08
	2026 m. birželio 2 d. Prancūzijos Nacionalinė Asamblėja priėmė susitarimą, kuriuo nuo 2026 m. rugsėjo 1 d. bus trumpinama nedarbo išmokų mokėjimo trukmė darbuotojams, darbo sutartį nutraukusiems abipusiu susitarimu. Iki 55 metų amžiaus darbuotojams maksimali išmokų mokėjimo trukmė bus sumažinta nuo 18 iki 15 mėnesių, o vyresniems darbuotojams nustatytas 20,5 mėnesio terminas. Reforma leis kasmet sutaupyti apie 800 mln. eurų.
Reforma priimta prastėjant darbo rinkos situacijai. 2026 m. pirmąjį ketvirtį nedarbo lygis Prancūzijoje viršijo 8 proc. ir pasiekė aukščiausią lygį nuo 2021 m. O nuo 2008 m. taikoma darbo sutarties nutraukimo abipusiu susitarimu tvarka yra plačiai naudojama ( 538 tūkst. tokių darbo sutarties nutraukimo susitarimų 2024 m.). Reformos kritikai perspėja, kad griežtesnės sąlygos gali riboti darbuotojų mobilumą lėtėjančios ekonomikos sąlygomis.
	Réforme des ruptures conventionnelles et chômage en hausse : temps maussade pour l'emploi - Les Echos

	Augant nedarbui, Prancūzija griežtina išeitinių kompensacijų tvarką 


	2026-06-10
	Prancūzijos darbo ministerijos statistikos tarnybos (DARES) duomenimis, 2024 m. 10,6 mln. arba 54 proc. privataus sektoriaus darbuotojų gavo papildomą finansinę naudą per pelno pasidalijimo, premijų ar darbuotojų taupymo programas. T.y. 1,8 proc. punkto daugiau nei 2023 m. Augimą daugiausia lėmė nuo 2024 m. įsigalioję reikalavimai pelningoms mažesnėms įmonėms taikyti darbuotojų skatinimo priemones.
2024 m. tokioms išmokoms ir darbdavių įnašams buvo skirta 27,2 mlrd. eurų, t.y. 1,1 mlrd. eurų daugiau nei prieš metus. Išmokas gavo apie 9 mln. darbuotojų, o vidutinė pelno pasidalijimo premija siekė beveik 2 tūkst. eurų. DARES vertinimu, tai rodo augantį darbuotojų įtraukimą į įmonių veiklos rezultatų pasidalijimo sistemas.
	Participation, intéressement, PEE : l'épargne salariale a le vent en poupe dans les entreprises - Les Echos

	Vis daugiau darbuotojų gauna su įmonės rezultatais susietas premijas


	2026-06-26
	Europos Komisija pradėjo oficialų tyrimą dėl Prancūzijos farmacijos grupės „Sanofi“, įtariant galimą konkurencijos taisyklių pažeidimą gripo vakcinų rinkoje. Bendrovė įtariama vykdžiusi klaidinančią komunikacijos kampaniją prieš konkurento CSL Seqirus vakciną „Fluad“.
Tyrimas susijęs su veikla Prancūzijoje ir Vokietijoje. Jei pažeidimai būtų patvirtinti, Europos Komisija galėtų skirti bendrovei baudą už piktnaudžiavimą dominuojančia padėtimi. „Sanofi“ kaltinimus neigia.
	Sanofi sous le coup d’une enquête de la Commission européenne pour entrave à la concurrence

	Pradėtas tyrimas dėl galimo „Sanofi“ piktnaudžiavimo dominuojančia padėtimi

	2026-06-26
	Prancūzijos aviacijos ir gynybos grupė „Safran“ pateikė pasiūlymą įsigyti Prancūzijos povandeninės robotikos ir navigacijos technologijų bendrovę „Exail Technologies“ už daugiau kaip 2,2 mlrd. eurų. Sandoris atspindi Prancūzijos valdžios skatinamą nacionalinės gynybos pramonės konsolidaciją. „Exail“, kurios 57 proc. pajamų 2025 m. sudarė gynybos sektorius, yra viena svarbiausių Europos povandeninių dronų, minų paieškos ir navigacijos sistemų gamintojų. Bendrovės apyvarta išaugo nuo 201 mln. eurų 2021 m. iki 479 mln. eurų 2025 m., o 2026 m. pirmąjį ketvirtį pajamos padidėjo 40 proc. Augimą daugiausia lemia didėjanti povandeninių robotikos sprendimų paklausa, susijusi su geopolitine įtampa ir valstybių gynybos pajėgumų stiprinimu.
	Safran veut racheter le fabricant français de drones sous-marins Exail

	 „Safran“ siekia įsigyti Prancūzijos povandeninės robotikos bendrovę „Exail“


	2026-06-27
	Prancūzijoje atkreipiamas dėmesys į didėjančius transporto, vandens, energetikos ir skaitmeninės infrastruktūros atnaujinimo poreikius. Pvz., dėl nepakankamos priežiūros kasmet prarandama apie 1 mlrd. m³ geriamojo vandens.
Akcentuojama būtinybė modernizuoti elektros tinklus, prisitaikant prie vartojimo elektrifikacijos ir atsinaujinančios energetikos plėtros, bei užtikrinti skaitmeninių tinklų saugumą ir patikimumą. Raginama parengti ilgalaikę nacionalinę infrastruktūros strategiją. Ši tema gali tapti svarbiu 2027 m. Prezidento rinkimų diskusijų objektu.
	« Le coût de l’abandon des infrastructures publiques est déjà visible »
	Auga susirūpinimas dėl viešosios infrastruktūros nusidėvėjimo


	2026-06-30
	Nuo 2026 m. liepos 1 d. Prancūzijoje įsigalioja keletas socialinės ir ekonominės politikos pokyčių. Pradedamas taikyti naujasis vaiko gimimo atostogų modelis, pagal kurį tėvai, kurių vaikai gimė arba buvo įvaikinti nuo 2026 m. sausio 1 d., galės pasinaudoti papildomomis 1–2 mėnesių trukmės atostogomis, už kurias bus mokama 70 proc. grynojo darbo užmokesčio pirmąjį mėnesį ir 60 proc. vėliau.
Nuo liepos 1 d. taip pat pradedama taikyti nauja ES muitų sistema mažos vertės (iki 150 eurų) siuntoms iš trečiųjų šalių. Ji pakeičia Prancūzijos nacionalinį mokestį ir numato 3 eurų mokestį kiekvienai siuntoje esančiai prekių kategorijai ar subkategorijai. Priemonė siekiama sustiprinti importuojamų prekių kontrolę ir užtikrinti sąžiningesnes konkurencijos sąlygas Europos rinkoje.
Vidutiniškai 7,4 proc. didėja orientacinė gamtinių dujų kaina. Pasak Prancūzijos energetikos reguliuotojo, kainų augimą lėmė išaugusios dujų tiekimo sąnaudos tarptautinėse rinkose ir geopolitinė įtampa Artimuosiuose Rytuose.
Liepos 1 d. visoje Europos Sąjungoje pilnai įsigalioja Kriptoturto rinkų reglamentas (MiCA), nustatantis vieningą kriptoturto paslaugų teikėjų veiklos reguliavimo sistemą. Be to, nuspręsta nuo liepos 1 d. neindeksuoti nedarbo draudimo išmokų. Liepos 16 d. atnaujinama socialinio elektromobilių lizingo programa, skirta mažesnes pajamas gaunantiems namų ūkiams. Programos trečiuoju etapu planuojama finansuoti iki 50 tūkst. papildomų elektromobilių įsigijimą.
	Congé de naissance, taxe sur les petits colis, prix du gaz… ce qui change au 1er juillet - Les Echos
	Prancūzijoje įsigalioja nauji socialiniai ir ekonominiai reguliavimai

